text: Incest-mistænkt fængslet igen
  11 marts 2010 kl. 11.38
  En 60-årig egyptisk mand fra Sønderborg har fået sin varetægtsfængsling forlænget i yderligere fire uger ved et dobbelt lukket grundlovsforhør i formiddag.
  Det erfarer jv.dk.
  Han har to koner, og han er mistænkt for seksuelt misbrug og vold mod deres 11 børn.
   
  Manden blev anholdt den 3. september sidste år.
  
  Erklærer sig uskyldig
  - Jeg må ikke referere noget fra grundlovsforhøret, men min klient erklærer sig uskyldig i alle de sigtelser, de er rejst mod ham. Han mener, der er tale om falske anmeldelser, og at han er udsat for racistisk behandling, siger advokat Carsten Højer til jv.dk.
  Han er beskikket forsvarer for den egyptiske mand.
  I kraft af de lukkede døre må offentligheden ikke kende detaljer i sagen, hvor der endnu ikke er udfærdiget et anklageskrift. Det ligger lige nu til behandling hos statsadvokaten i Sønderborg.
  Manden fremstilles for en dommer igen den 8. april.
  